Naturmødet
Naturmødet er et årligt fagligt, politisk og folkeligt møde om naturen. Formålet er at samle alle interessegrupper, organisationer og enkeltpersoner med interesse for natur.
Naturmødet løber af stablen over tre dage i slutningen af maj hvert år i Hirtshals og er grundlagt i 2016. Naturmødet arrangeres af Hjørring Kommune og er inspireret af Folkemødet på Bornholm.
På mødet arrangerer foreninger, organisationer og fagfolk debatter og aktiviteter. Ved det første møde i 2016 deltog ca. 4.500 personer, og ved naturmødet i 2019, der havde biodiversitetskrisen og klimakrisen som omdrejningspunkter, deltog ca. 30.000 personer.
Møderne i 2020 og 2021 blev afholdt henholdsvis helt og delvist online på grund af coronavirus-pandemien.